
NUMMER    10 


15.  MAJ  1925 


74.   AARGANG 


NAAR  SOLEN  GAAR  NED. 

(Af  Joseph  Jenkins  i  »Improvement  Era«.) 

Naar  Solen  gaar  ned  i  Vesten  for  nogle  af  os,  efterlader  den 
et  trist  og  øde  Mørke,  opfyldt  af  Anger  og  Gru.  Langs  Vejen 
mod  den  nedgaaende  Sol  ser  mange  af  os  kun  Skeletter  og  en 
trøstesløs  Ørken.  Men  for  dem,  der  har  levet  et  Liv  i  Tro  og 
Haab,  hvis  Handlinger  har  været  rene  og  ædle,  som  har  stolet 
paa  Gud  og  været  ydmyge  og  oprigtige,  som  har  opfyldt  det 
store  Bud,  »elsk  din  Næste«  —  for  alle  dem  gaar  Solen  ikke 
ned  til  Ødelæggelse  og  Død,  men  sænker  sig  for  at  aabne  op 
et  herligere  Liv. 

Hvor  maa  Angeren  ikke  nage  den  Sjæl,  hvis  Liv  har  været 
blottet  for  Kærlighed  og  Godhed  mod  andre.  Dette  Liv  er 
ikke  blot  til  Fornøjelser  og  Morskab.  Disse  vil,  dersom  de 
misbruges,  kun  efterlade  Sorg  og  Fortrydelse.  Livet  er  kun  et 
Led  i  den  store  Kæde  af  den  evige  Udvikling,  gennem  hvilket 
vi  maa  passere  i  Glæde  eller  Sorg  —  Glæde,  fordi  vi  har  levet 
dette  Liv  med  det  Ideal  for  Øje,  at  Livet  er  vidunderligt  og 
godt,  og  at  vi  har  mødt  vor  nedgaaende  Sol  med  hævet  Hoved 

og  Ansigtet  frit,  ren  og  ubesmittet;  Sorg,  fordi  vort  Liv  har 
været  tomt  og  øde,  og  Stien,  hvorpaa  den  synkende  Sol  kaster 
sine  svage  Straaler,  overstrøet  med  Skeletter  og  døde  Ben. 

Solen  gaar  ikke  ned  i  Vesten  for  de  ædle  Sjæle,  hvis  Liv 
har  været  opfyldt  af  Kærlighed  og  Opofrelser  for  andre.  Dens 
tilsyneladende  Dalen  er  i  Virkeligheden  dens  Opgang  til  en 
ny  og  mere  straalende  Dag.  Der  har  været  Skygger  paa  Vejen, 
men  de  har  kun  været  der  for  at  gøre  Blomsterne  og  Naturens 
Pragt  saa  meget  skønnere.  Mørke  og  Øde  hører  ikke  hjemme 
i  et  Liv  velsignet  med  Tro  og  Uegennytte;  men  ved  et  saadant 
Livs  Aften  begynder  en  ny  Dag  —  en  Dag  uden  Skygger  og 
Sorger,  men  en  Dag,  hvor  Solen  skinner  i  al  sin  Glans,  og 
hvor  Glæden  over  det  udførte  Arbejdes  Belønning  forlener  alt 
med  den  skønneste  Farvepragt.  Kan  vi  forestille  os  et  sørge- 
ligere Liv  end  det,  der  leves  uden  Tro,  uden  Haab,  uden  Virk- 
somhed, hvis  nedgaaende  Sol  lyser  over  en  øde  Ørken  og 
lader  de  sidste  Straaler  forgæves  forsøge  paa  at  oplive  et  øde- 
lagt Livs  spildte  Arbejde?  Over  et  saadant  Liv  gaar  Solen  i 
Sandhed  ned. 

I  Ungdommens  Morgen  skinner  Solen  klar  og  skøn.  Vor 
Vej  gennem  Livet  til  Solnedgangstimen  er  saaledes,  som  vi 
selv  laver  den.  Langs  denne  Vej  anbringer  Vi  de  Ting,  vi  hol- 
der af  at  gøre.  Nogle  vil  plante  Næstekærlighedens  skønne 
Blomster,  andre  efterlade  sig  Egennyttens  og  Selvgodhedens 
døde  Ben.  Naar  Livets  Sol  naar  højest  op  over  dem,  hvis  Liv 
er  viet  til  det  godes  Tjeneste,  vil  den  se  deres  Gerninger  forme 
sig  til  saftige  Frugter.  De  vil  være  i  Stand  til  at  hvile  sig  i 
Skyggen  af  de  Kærlighedens  Træer,  som  de  selv  har  plantet. 
Men  den  samme  Sol  vil  kuft  blege  og  tørre  de  døde  Ben,  der 
efterlades  af  dem,  hvis  Sol  gaar  ned,  rigtigt  ned. 

Der  burde  ikke  være  nogen  Solnedgang  for  os.  Det  burde 
kun  være  Begyndelsen  til  en  ny  og  gladere  Dag  med  Mulig- 
heder for  at  gøre  endnu  mere  godt  og  tilsvarende  større  Fred 
og  Lykke.  Skal  der  være  Solnedgang  for  os?  Eller  skal  vor 
Solnedgang  virkeligt  være  et  herligt  Morgengry,  naar  vi  naar 

vort  Livs  Aften?  Maa  Gud  Tijælpe  os  til  at  følge  den  op- 
gaaende  Sol,  idet  vi  vandrer  gennem  Livets  Dag,  og  at  den 
hele  Tiden  maa  være  en  opgaaende  Sol  for  os. 


FORAARSKONFERENCEN  I  AALBORG. 

Konferencen  i  Aalborg  blev  afholdt  den  12. — 14.  April  og 
begyndte  med  Søndagsskolens  Opvisning  Søndag  Morgen 
Kl.  10.  Forstander  Holger  Jørgensen  bød  de  forsamlede  vel- 
kommen, hvorefter  et  Program  blev  udført  af  Børnene,  be- 
staaende  af  Klasselektier,  Sange,  Oplæsninger  o.  s.  v.,  hvilket 
altsammen  udførtes  paa  en  anerkendelsesværdig  Maade.  Der- 
efter talte  Konf.  Præs.  C.  Larsen,  Missions  Præs.  John  S.  Han- 
sen og  Ældste  Leonal  Rasmussen  fra  Randers  til  Skolen  og 
omtalte  Søndagsskolearbejdets  store  Betydning  og  Velsignelse. 

Det  næste  Møde  blev  afholdt  Kl.  2.  Br.  Th.  Therkelsen  aab- 
nede  med  Bøn  og  følgende  Rapporter  aflagdes:  Kr.  Nielsen, 
Brønderslev,  Oliver  C.  Petersen,  Hjørring,  Harvey  M.  Larsen, 
Thisted,  og  Christen  Larsen,  Aalborg  Gren  og  Konference. 
Missionpræsident  Hansen  foreslog  dernæst  Kirkens  og  Mis- 
sionens Autoriteter  til  Opholdelse  i  Menighedens  Tro  og  Bøn- 
ner, samt  Christen  Larsen  som  Præsident  over  Aalborg  Kon- 
ference og  Forstander  for  Aalborg  Gren,  Herschel  S.  Lund 
som  Konferencesekretær,  Oliver  C.  Petersen  og  Amos  B.  C. 
Jensen  som  omrejsende  Ældster  og  Harvey  M.  Larsen,  Claude 
A.  Malan,  Theodore  Kilts  og  Heber  J.  Christiansen  som  Med- 
arbejdere. 

Ældste  Andrew  Mollerup,  som  i  næsten  to  Aar  har  virket 
som  Missionær  i  Aalborg  Konference,  blev  hæderligt  aflost 
med  Tak  og  Ære  for  udført  Arbejde. 

Konf.  Præs.  Christen  Larsen  foreslog  dernæst  Konferencens 
og  Grenens  Funktionærer  som  følger:  Frederikshavn  Gren: 
M.  P.  Jakobsen,  Forstander;  Søster  Edel  Jakobsen,  Skriver. 
Hjørring:  Ældste  Oliver  C.  Petersen  blev  lost  som  Forstander 
og  Ældste  Theodore  Kilts  indsat  i  hans  Sted  med  Ældste 
Heber  J.  Christiansen  som  Medarbejder.  Brønderslev:  Lokal- 
ældste Kr.  Nielsen  blev  efter  eget  Ønske  løst  som  Forstander 
med  Tak  for  udført  Arbejde  og  Ældste  Oliver  C.  Petersen 
indsat  i  hans  Sted  med  Søster  Erna  Nielsen  som  Skriver.  Som 


148 


Missionærer  i  Thisted  og  Omegn  Ældsterne  Harvey  M.  Lar- 
sen og  Claude  A.  Malan. 

Som  Kredslærere  i  Aalborg  Gren:  Andrew  E.  Sandberg, 
Holger  A.  Jørgensen,  Valdemar  Gerlach,  Christian  Tran- 
holm, Thorvald  Therkelsen,  Jens  C.  Olsen,  Konrad  P.  Klit- 
gaard, Jorgen  Rasmussen  og  Peter  C.  Sørensen.  Som  Skrivere: 
Andrew  E.  Sandberg  og  Holger  A.  Jørgensen.  Som  Dørvogter: 
Jens  C.  Jensen. 

Den  kvindelige  Hjælpeforening:  Kirstine  Gerlach,  Præsi- 
dentinde,  med  Anne  M.  Jensen  og  Ella  Bjerregaard  som 
Raadgivere,  Hedvig  Larsen,  Skriver,  Marie  Therkelsen,  Kas- 
sererske, og  følgende  Lærerinder:  Ane  Caspersen,  Maren  Jør- 
gensen, Inger  Klitgaard,  Petrea  Olsen,  Thora  Sandberg  samt 
Foreningens  Præsidentskab  og  Kassererske. 

Søndagsskolen:  Holger  Jørgensen,  Forstander,  med  Konrad 
Klitgaard  og  Andrew  E.  Sandberg  som  Raadgivere,  Elisabeth 
Nielsen,  Skriver,  og  følgende  Lærere  og  Lærerinder:  Thorvald 
Therkelsen,  Thora  Sandberg,  Marie  Therkelsen  og  Edith 
Olsen. 

Ungdomsforeningen:  Jens  C.  Olsen,  Præsident,  med  Holger 
Jørgensen  og  Inger  Klitgaard  som  Raadgivere  og  Valdemar 
Gerlach,  Skriver. 

Sangkoret:  Valdemar  Gerlach,  Sangleder,  Marie  Therkelsen, 
Organist,  og  alle  Korets  Medlemmer. 

Ældsterne  Heber  J.  Christiansen,  Claude  A.  Malan,  Theo- 
dore  Kilts  og  Herchel  S.  Lund  bar  derefter  deres  Vidnesbyrd, 
og  Præs.  John  S.  Hansen  gjorde  nogle  Slutningsbemærknin- 
ger,  og  Modet  sluttede  med  Bøn  af  Chr.  Tranholm. 

Modet  Kl.  7  Aften  aabnedes  med  Bøn  af  Konrad  Klitgaard. 
Ældste  Andrew  Mollerup  talte  om  Aabenbaringens  Nødven- 
dighed og  Betingelserne  for  Frelse  i  Guds  Rige.  Missions- 
præsident  John  S.  Hansen  talte  om  de  Sidste-Dages  Helliges 
Paaskebudskab,  Livets  og  Dommens  Opstandelse.  Konf.  Præs. 
C.  Larsen  sluttede  med  Taksigelse.  Sangkoret  under  Br.  Val- 
demar Gerlachs  Ledelse  udførte  god  Sang  ved  Konferencens 
Møder,  hvilket  gjorde  meget  til  at  gøre  Konferencen  saa  vel- 
lykket. 

Mandag  Form.  Kl.  10  blev  et  Møde  afholdt  for  Missionæ- 
rerne, ved  hvilket  de  i  Konferencen  virkende  Ældster  udtalte 
deres  Følelser  og  gav  en  Beretning  om  deres  Virksomhed  og 
Erfaringer.  Raad  og  Instruktioner  vedrørende  Missionsarbej- 
det blev  givne  af  Præsident  Hansen. 

Modet  Mandag  Aften  aabnedes  med  Bøn  af  Br.  P.  C.  Sø- 
rensen, hvorefter  Rapporter  aflagdes  som  følger:  Søndags- 
skolen: Holger  Jørgensen,  Ungdomsforeningen:  Jens  C.  Olsen, 
Sangkoret:  Valdemar  Gerlach,  og  Visdomsordets  Helte,  Her- 
schel  S.  Lund.  Af  disse  Rapporter  fremgik  det,  at  et  godt  Ar- 
bejde udføres  af  Grenens  Organisationer,  hvis  Funktionærer 
med  Interesse  virker  i  deres  Gerning.  94  pCt.  af  Grenens 
Funktionærer  og  Kredslærere  var  til  Stede  ved  dette  Møde. 
Missionspræsident  J.  S.  Hansen  talte  til  de  forsamlede  om 
Velsignelsen  ved  at  udføre  Arbejde  for  Herrens  Sag,  omtalte 
Formaalet  med  vort  Liv  paa  Jorden  og  forklarede  en  Ud- 
talelse af  Paulus  om  Kampen  mellem  det  aandelige  og  køde- 
lige Jeg.  Mødet  sluttede  med  Taksigelse  af  Br.  Jørgen  Ras- 
mussen. 

Mødet  Tirsdag  Aften  blev  ledet  af  den  kvindelige  Hjælpe- 
forening. Søster  Kirstine  Gerlach,  der  kun  har  været  Præsi- 
dentinde  nogle  Maaneder,  udtalte  sin  Glæde  over  at  virke  i 
den  kvindelige  Hjælpeforening  og  omtalte  Foreningens  Virk- 
somhed. Præs.  Hansen  talte  dernæst  til  Forsamlingen  om  de 
kvindelige  Hjælpeforeningers  store  Arbejde  i  Kirken,  talte 
om,  hvorledes  Fristelser  kommer,  og  hvad  der  leder  til  Fald, 
og  dvælede  ved  Bønnens  Betydning  og  den  rette  Maade  at 
bede  paa. 

Et  Program  bestaaende  af  Oplæsninger  og  Sange  blev  der- 
efter udfort,  og  ved  dettes  Slutning  fremtraadte  Br.  P.  C.  Sø- 
rensen, og  paa  Menighedens  Vegne  overrakte  han  Ældste 
Mollerup  en  smuk  Erindringsgave,  som  Br.  Mollerup  takkede 
for.  Derefter  blev  der  serveret  Chokolade  og  Kager  til  samt- 
lage  tilstedeværende  i  den  lille  Sal.  Onsdag  Aften  afholdtes 
Ungdomsmøde,  hvilket  ogsaa  overværedes  af  Præs.  Hansen, 
der  talte  om  »Mormonismen«s  Stilling  til  Oplysning  og  Ud- 
dannelse. 


EKSEMPLET. 

(Af  G.  A.  Baker  i  »Millennial  Star«.) 

Da  den  fremragende  Skribent  Emerson  udbrod:  »Hvad  du 
er,  tordner  saa  hojt  i  mine  Øren,  at  jeg  ikke  kan  høre,  hvad 
du  siger,«  sagde  han  noget,  der  gælder  enhver  af  os.  Et  Men- 
neske bliver  i  Almindelighed  bedømt  efter  sine  Handlinger 

til  Trods  for  den  Kendsgerning,  at  han  maaske  besidder  stor 
Veltalenhed  og  Evne  til  at  stille  sig  selv  i  saa  godt  et  Lys  som 
muligt. 

Mennesket  kommer  til  Jorden  begavet  med  visse  naturlige 
Tilbøjeligheder  til  Handling.  Disse  kalder  vi  Instinkter.  Et 
af  de  betydningsfuldeste  af  Menneskets  Instinkter  er  Efter- 
lignelsestrangen.  Barnet  efterligner  Lyde  og  lærer  saaledes 
at  tale;  det  efterligner  Bevægelser  og  lærer  at  gaa,  at  læse  og 
skrive;  det  efterligner  det  gode  hos  andre  og  lærer  at  være 
god.  Kort  sagt,  vi  er  blevet,  hvad  vi  er,  hovedsageligt  ved  at 
efterligne  andres  gode  eller  mindre  gode  Eksempler.  Dersom 
dette  er  Tilfældet,  er  det  saa  ikke  vor  Pligt  overfor  vore  Med- 
mennesker at  vise  dem  et  saa  godt  Eksempel  som  muligt? 

I  Forbindelse  hermed  lad  os  erindre,  at  det  er  vor  Frelsers 
Ønske,  at  vi,  hans  Børn,  til  alle  Tider  lever  et  eksemplarisk 
Liv.  Han  har  lovet  os,  at  dersom  vi  vil  gøre  dette,  da  skal  vi 
modtage  hans  største  Velsignelser. 

Der  er  saa  mange  forskellige  Maader  at  vise  et  godt  Eks- 
empel paa,  at  det  ikke  er  muligt  at  nævne  dem  alle.  Her  skal 
blot  hentydes  til  nogle  faa  Hovedregler,  der  ligesom  udgør 
Grundlaget  for  en  eksemplarisk  Livsførelse. 

1)  Lev  et  rent  Liv.  Renhed  er  en  Kraft,  der  er  en  af  de  vig- 
tigste Hjælpemidler  til  Opnaaelsen  af  det  højeste  i  Livet. 
Hold  Visdomsordet  nøjagtigt,  at  dette  jordiske  Tabernakel 
kan  være  en  passende  Bolig  for  Aanden,  der  besidder  det. 

2)  Læs  Herrens  Ord.  At  læse  hans  Ord  er  at  forene  os  med 
ham  i  Tankerne  og  komme  til  Kundskab  om,  hvad  han  ønsker 
af  os. 

3)  Udfør  de  Ting,  som  forlanges  af  Herrens  bemyndigede 
Tjenere.  En  samvittighedsfuld  Udførelse  af  religiøse  Pligter 
betyder  aandelig  Udvikling.  Overvær  Nadvermøder,  Guds- 
tjenester, Søndagsskoler  og  alle  andre  Møder,  hvortil  Kirkens 
Medlemmer  indbydes.  De  er  alle  nødvendige  for  fuldkomment 
at  kunne  udvikles  i  Evangeliets  Aand. 

4)  Adlyd  og  efterlev  alle  Evangeliets  Principper.  Naar  et 

Menneske  gennem  Adlydelsen  af  Herrens  Bud  har  modtaget 
et  Vidnesbyrd  om  Guddommeligheden  af  dem,  da  er  han  i 
Stand  til  at  undervise  sine  Medmennesker  om  dem  og  inspi- 
rere andre  med  Evangeliets  Aand,  men  ellers  ikke. 

5)  Dyrk  den  rette  Bønnens  Aand.  Evnen  til  at  bede  er  det 
aandelige  Livs  store  Kendemærke.  Løftet:  »Beder,  og  det  skal 
gives  eder;  søger,  og  I  skulle  finde«,  blev  kun  givet  til  dem, 
der  beder  i  Tro. 

Den  mest  virkningsfulde  Maade  at  forkynde  Evangeliet 
paa  er  ved  Eksempel,  og  det  er  muligt  for  enhver  at  tage  Del 
deri,  baade  Rige  og  Fattige,  baade  Trælle  og  Fri. 

Lad  os  give  Agt  paa  Apostelen  Jakobs  Formaning,  naar 
han  siger:  »Vorder  Ordets  Gørere  og  ikke  alene  dets  Hørere, 
hvormed  I  bedrage  eder  selv«,  at  vi  ved  at  gøre  dette  saaledes 
kan  »lade  vort  Lys  skinne  for  Menneskene,  at  de  maa  se  vore 
gode  Gerninger  og  ære  vor  Fader,  som  er  i  Himlene«. 


STRØTANKER. 

Ethvert  Menneske  bygger  sin  egen  Verden,  tilvejebringer 
sin  egen  Atmosfære.  Han  kan  fylde  den  med  Vanskeligheder, 
Tvivl,  Frygt  og  Bitterhed,  med  Mismod  og  Ømfindtlighed, 
saaledes  at  hele  Livet  bliver  en  Kæde  af  Utilfredshed  og  Nag; 
eller  han  kan  holde  Atmosfæren  ren,  gennemsigtig  og  frisk 
ved  at  jage  enhver  trykkende,  smaalig  og  fordærvende  Tanke 
paa  Flugt.  Marden. 

Mennesker  klager  over,  at  Gud  har  sat  Torne  paa  Roser; 
vilde  det  ikke  være  bedre  at  takke  Gud  for,  at  han  har  sat 
Roser  paa  Torne? 

Den,  der  lever  et  ærligt  og  oprigtigt  Liv,  blot  fordi  han  er 
befalet  at  gøre  det,  og  ikke  fordi  han  finder  Glæde  deri  eller 
holder  af  at  leve  saaledes,  er  en  Hykler. 

GUD  KRÆVER  DET  BEDSTE. 

Iblandt  alle  de  hedenske  Folkeslag,  selv  de  mest  lavt- 
staaende  og  primitive  Naturfolk,  er  der  et,  i  Forhold  til  Stam- 
mens eller  Folkets  Kulturtrin,  mere  eller  mindre  udviklet 
Guddomsbegreb.  Man  har  en  Forestilling  om  et  højere  Væsen, 
hvis  Vrede  man  søger  at  mildne,  eller  hvis  Gunst  man  bejler 
til  ved  Hjælp  af  Ofre.  Denne  Kendsgerning  fremhæves  af  Et- 
nografer som  en  Ejendommelighed,  og  man  søger  paa  de 
sindrigste  Maader  at  forklare  denne  Omstændighed  ud  fra 
naturlige  Forudsætninger,  idet  Klima,  Livsforhold  og  Natur- 
begivenheder siges  at  have  ført  Mennesker  i  forskellige  Dele 
af  Verden  og  uden  indbyrdes  Forbindelse  med  hverandre  til 
at  foretage  sig  de  samme  Ting. 

Der  er  uden  Tvivl  i  Mennesket  en  medfødt  Trang  til  at  til- 
bede et  højere  Væsen,  og  at  denne  Trang  giver  sig  Udslag  i 
og  tildels  tilfredsstilles  gennem  Ofre,  kan  føres  tilbage  gen- 
nem Slægterne  til  Menneskehedens  Stamfader  Adam,  der 
ofrede  og  gjorde  dette  ifølge  guddommelig  Befaling,  idet  han 
af  Herren  blev  undervist  om,  at  disse  Ofringer  var  et  Sind- 
billede paa  det  store  Offer,  som  Faderens  Enbaarne  en  Gang 
skulde  bringe  for  hans,  Adams,  og  hele  Meneskehedens  Synd. 
(Kostelige  Perle,  Moses  5:  5 — 7.)  Da  Menneskene  spredtes  over 
Jorden  og  henfaldt  til  Ugudelighed  og  Synd,  tabte  de  Troen 
paa  den  eneste  sande  Gud  og  dyrkede  Afguder,  men  helt  ud- 
viskes kunde  denne  Kundskab  ikke.  De  dyrkede  Afguder, 
fordi  Trangen  til  at  tilbede  et  højere  Væsen  var  til  Stede,  og  de 
ofrede  til  disse  Guder  ogsaa  som  Følge  af  en  nedarvet  Trang. 

Men  nu  kommer  vi  til  noget  i  Forbindelsen  med  disse  Of- 
ringer blandt  hedenske  Folk,  som  det  er  den  egentlige  Hen- 
sigt med  denne  Artikel  at  omtale.  Mange  af  disse  Naturfolk 
er  ikke  tilfredse  med  blot  at  ofre  Dyr,  men  ofrer  Mennesker, 
og  hos  dem  alle  har  Menneskeofringer  en  Gang  i  deres  Ud- 
viklingshistorie hørt  til  deres  Gudsdyrkelse.  Baade  Asiens, 
Afrikas  og  Amerikas  Oldtidsfolk  siges  at  have  bragt  saa- 
danne  Ofre.  Kan  dette  ogsaa  føres  tilbage  til  Adam? 

Adam  blev  befalet  at  ofre  Førstegrøden  eller  det  bedste  af 
sin  Hjord,  og  hos  alle  Folkeslag  kræver  Guderne  det  bedste. 
Menneskeofringer  er  denne  Tankes  sidste  Konsekvens.  Kræ- 
ver de  det  bedste,  saa  lad  dem  faa  det.  Er  dette  nu  en  hel  vild 
Tanke?  Aldeles  ikke.  Det  er  en  sørgelig  og  uhyggelig  Mis- 
forstaaelse  og  Forvrængning  af  en  evig  San'dhed,  nemlig  den, 
at  Gud  kræver  ikke  blot  det  bedste,  vi  har,  men  vil  have  — 
os  selv.  Gud  gav  sin  enbaarne  Søn  til  Frelse  for  Mennesker, 
og  han  forlanger,  at  vi  skal  give  os  selv  til  ham.  Og  ligesom 
Sønnen,  ved  at  give  sit  Liv  for  Menneskene,  blev  ophøjet  ved 
Guds  højre  Haand  til  Magt  og  Herlighed,  saaledes  skal  vi  og- 
saa,  ved  at  ofre  os  for  ham  og  til  ham,  erhverve  evigt  Liv  og 
Ophøjelse. 

»Vil  nogen  komme  efter  mig,  han  fornægte  sig  selv  og  tage 
sit  Kors  op  daglig  og  følge  mig.  Thi  den,  som  vil  frelse  sit 
Liv,  skal  miste  det.«  Dette  var  Evangeliets  Lære  om  sand 
Gudsdyrkelse,  og  Evangeliet  blev  lært  til  Adam  og  af  ham  til 
hans  Efterkommere.  Men  at  slaa  sig  selv  ihjel  er  ikke  at  give 
sit  Liv  til  Gud. 

I  Kraft  af  Evangeliets  Lys  og  Guds  Aands  Vejledning  har 
troende  Sjæle  ingen  Vanskelighed  ved  at  forstaa,  hvad  der 
menes  med  at  vie  sit  Liv  til  Gud,  men  da  Sandhedens  Lys  gik 
tabt,  og  Mørke  og  Dunkelhed  indhyllede  Folkenes  Sind,  da 
henfaldt  de  til  saadanne  frygtelige  Forvrængninger  af  en 
himmelsk  Sandhed.  Ligesom  Lucifer  bedrog  Eva  ved  blot  at 
fortælle  hende  den  halve  Sandhed,  saaledes  har  han  bedraget 
Mennesker  lige  siden  og  sagt  til  dem:  Gud  kræver  det  bedste, 
I  har,  kræver  eders  eget  Liv.  Millioner  har  ladet  sig  dræbe, 
er  blevne  brændt  paa  Baalet  eller  styrtet  i  den  hellige  Flods 
Vande  og  har  udstaaet  Pinsler  og  Savn,  fordi  de  troede,  at  de 
tjente  Gud  dermed.  De  fornægtede  sig  selv,  gav  ham  deres 
Liv.  Hvad  kunde  ikke  Indiens  Floder  og  Afrikas  Skove  for- 
tælle om  saadanne  Menneskeofringer?  Men  i  Europa,  hvor 
den  samme  forvrængede  Idé  om  Guds  Krav  til  Mennesket  gav 
sig  Udslag,  gik  det  ikke  at  ofre  Mennesker.  Der  spiste  man 
ham  af  med  Surrogater  i  Form  af  Valfarter,  Vokslys,  Spægel- 

ser,  Bodsøvelser  o.  s.  v.,  som  blev  en  Erstatning  for  det,  som 
man  vidste,  at  Gud  egentlig  krævede,  men  som  man  ikke 
mente  at  kunne  ofre;  thi  dybt  i  Menneskets  Bevidsthed  er  der 
en  altid  tilstedeværende  Trang  til  at  ofre  sig  selv  til  Gud,  en 
Trang,  der  ligesom  selve  Troen  paa  en  Gud  og  paa  Ofringer 
kan  føres  tilbage  til  den  Gang,  da  Evangeliets  Lys  skinnede 
paa  Jorden  ved  Menneskehedens  Vugge. 

Den  vilde  Mand  har  Ret  i,  at  Gud  kræver  alt  og  ikke  for 
nogen  billigere  Pris  vil  lade  sit  Aasyn  lyse  for  Menneskene, 
men  Gud  kræver  alt  af  os  for  at  skænke  os  det  hundredfold 
tilbage  igen.  »Men  den,  som  mister  sit  Liv  for  min  og  Evan- 
geliets Skyld,  han  skal  frelse  det.«  Mange  Mennesker  har  søgt 
og  søger  at  klare  sig  med  at  tilbyde  noget,  meget,  blot  ikke 
alt,  men  Tilbudet  bliver  vraget.  Først  naar  Mennesket  giver 
hele  sin  Sjæl,  hele  sit  Hjerte  til  Gud,  lægger  alt  i  hans  Haand, 
først  da  er  Faderens  Krav  sket  Fyldest. 

Og  har  denne  fuldstændige  Selvovergivelse  fundet  Sted,  da 
skænker  han  os  det  Liv  i  ham,  som  vi  har  erhvervet  os  ved 
at  ofre  os  til  ham.  Han  genføder  os,  ikke  til  Liv  paa  fjerne 
Kloder  eller  bag  Himmelens  Skyer,  men  netop  til  Menneske- 
livet. Al  sin  rige  Gave  gør  han  til  Middel  for  vort  Liv.  Han 
ønsker  netop,  at  vi  skal  bruge  det  hele,  ikke  til  ørkesløse  reli- 
giøse Demonstrationer,  men  til  at  føre  Livets  Sag  og  bære  dets 
Farver.  For  kristne  Mennesker  er  der  ingen  Modstrid  mellem 
at  tjene  Gud  og  at  tjene  Livet.  Spægelser,  Bodsøvelser,  urime- 
ligt lange  Faster  og  andre  Ting,  der  gør  os  uskikkede  til  at 
leve  Livet  og  udfylde  vor  Plads  i  Samfundet,  er  Rester  af  den 
forkvaklede  hedenske  Opfattelse  af  den  evangeliske  Sandhed, 
at  vi  skal  ofre  os  selv  til  Gud.  Den  sande  Gudsdyrkelse  Bestaar 
netop  i  at  leve  i  dette  Ords  fulde  og  rige  Betydning.  Thi  vor 
Herre  Jesu  Kristi  og  vor  Fader  vil  intet  for  sig  selv,  men  alt 
for  sine  Børn.  j  5  jj 

FORAARSKONFERENCEN  I  AARHUS. 

Konferencen  blev  afholdt  den  19. — 21.  April  og  begyndte 
med  Sondagsskolekonferencen  Sondag  Morgen  Kl.  10,  der 
lededes  af  Forstander  S.  P.  Simonsen.  Et  udmærket  Program 
blev  udfort,  bestaaende  af  Korlektie,  Klasselektier,  Oplæsnin- 
ger og  Sang-  og  Musiknumre.  Konf.  Præs.  Bryan  L.  Petersen, 
Præs.  C.  Larsen  fra  Aalborg  og  Missionspræsident  John  S. 
Hansen  talte  derefter  til  Skolen.  To  Elever,  Frida  Nielsen  og 
Erna  Jensen,  aabnede  og  sluttede  med  Bøn. 

Mødet  Kl.  2  lededes  af  Konf.  Præs.  Bryan  L.  Petersen  og 
aabnedes  med  Bon  af  Lauritz  Larsen.  Følgende  Rapporter  af- 
lagdes: Amos  B.  Jensen,  Odense,  Peter  Petersen,  Randers, 
Waldemar  L.  Jensen,  Esbjerg,  og  Bryan  L.  Petersen,  Aarhus 
Gren  og  Konference.  Missionspræsident  John  S.  Hansen 
foreslog  Kirkens  og  Missionens  Hovedautoriteter  til  Op- 
holdelse i  de  Helliges  Tro  og  Bønner,  samt  Bryan  L.  Pe- 
tersen som  Præsident  for  Aarhus  Konference  og  Forstander 
for  Aarhus  Gren  med  Wallace  P.  Winkler  som  Sekretær  og 
følgende  Medarbejdere:  Peter  Petersen,  Walter  Nielsen,  Leo- 
nal  Rasmussen,  Waldemar  L.  Jensen,  Eugene  Ericksen,  Hugo 
D.  Jørgensen,  Rasmus  Michelsen  og  Charles  A.  Larsen. 

Ældste  Orson  W.  Jensen  blev  forflyttet  til  Københavns  og 
Ældste  Amos  B.  Jensen  til  Aalborg  Konference. 

Konf.  Præs.  Bryan  L.  Petersen  foreslog  dernæst  Grenens  og 
de  lokale  Organisationers  Funktionærer  som  følger:  Esbjerg: 
Waldemar  L.  Jensen,  Forstander,  Eugene  Ericksen,  Med- 
arbejder. Randers:  Peter  Petersen,  Forstander,  Chas.  A.  Lar- 
sen, Medarbejder.  Odense:  Walter  Nielsen,  Forstander,  Hugo 
D.  Jørgensen,  Medarbejder.  Silkeborg:  Emil  Thomsen,  Kredse- 
lærer.  Det  blev  foreslaaet  at  afløse  Mads  Johansen  efter  eget 
Ønske  som  Kredslærer  og  1.  Raadgiver  i  Ungdomsforeningen 
og  Alfrida  Christensen  som  Lærerinde  i  Søndagsskolen  og  2. 
Raadgiver  i  Ungdomsforeningen,  da  hun  i  en  nær  Fremtid 
skal  emigrere.  Disse  blev  løst  med  Tak  og  Ære  for  udfort 
Arbejde. 

Følgende  blev  derefter  foreslaaet  som  Funktionærer  i  Aar- 
hus Gren:  Kredslærere:  Chr.  Sørensen,  N.  P.  Thomassen, 
S.  P.  Simonsen,  Ernst  Jensen,  Lauritz  Larsen,  Anders  Niel- 
sen og  Kaj  Kierkegaard.  Den  kvindelige  Hjælpeforening: 
Margrete  Jensen,  Præsidentinde,  Marie  Testesen  og  Marie 
Tønnesen,  Raadgivere,  Lilly  Jensen,  Sekretær  og  Kassererske, 

og  som  Lærerinder:  Johanne  Jensen,  Laura  Simonsen,  Mar- 
grete Nielsen,  Marie  Nielsen,  Bertha  Jacobsen,  Ane  Larsen, 
Dorthea  Nielsen  og  Anna  V.  Nielsen.  Søndagsskolen:  S.  P. 
Simonsen,  Forstander,  med  Ghr.  Sørensen  og  Margrete  Niel- 
sen som  Raadgivere,  Kaj  Kierkegaard,  Sekretær,  Wallace  P. 
Winkler,  Sangleder,  Frida  Jensen,  Organist,  Asta  Jensen, 
asst.  Organist,  Ingeborg  Christensen  og  Elly  Simonsen,  Lærer- 
inder. Ungdomsforeningen:  Lauritz  Larsen,  Præsident,  Ras- 
mus Michelsen  og  Paula  Jensen,  Raadgivere,  og  Ellen  Ras- 
mussen, Sekretær.  Sangkoret:  Wallace  P.  Winkler,  Sangleder, 
Frida  Jensen,  Organist,  Asta  Jensen,  asst.  Organist,  og  alle 
Korets  Medlemmer.  Dørvogtere:  N.  P.  Thomassen  og  S.  P. 
Simonsen,  Skriver:  Kaj  Kierkegaard. 

Følgende  Brødre  bar  derefter  deres  Vidnesbyrd  og  udtrykte 
deres  Glæde  over  at  virke  i  Herrens  Tjeneste:  Chas.  A.  Lar- 
sen, Hugo  D.  Jørgensen,  Eugine  Ericksen,  Herschel  S.  Lund, 
besøgende  fra  Aalborg  og  Rasmus  Michelsen.  Missionspræsi- 
dent  Hansen  udtalte  sin  Tilfredshed  med  de  aflagte  Rappor- 
ter og  opmuntrede  til  fortsat  Virksomhed  for  Sandhedens 
Udbredelse.  Dvælede  ved  Troens  Kraft  og  Virkning  og  at 
Efterlevelsen  af  Guds  Bud  forøger  vor  Tro.  Taksigelse  af  Niels 
Jensen. 

Ved  Mødet  Søndag  Aften  Kl.  7,30  var  Salen  fyldt  med  op- 
mærksomme Tilhørere.  Ældste  Orson  W.  Jensen  var  første 
Taler.  Han  hentydede  til  de  forskellige  Maader,  hvorpaa 
Gudsdyrkelsen  foregaar  i  Verden,  og  paaviste,  at  der  kun  kan 
være  én  sand  Kirke.  Omtalte  Evangeliets  Gengivelse  og  Joseph 
Smiths  Vidnesbyrd.  Ældste  Christen  Larsen  omtalte  Profe- 
tierne om  et  Frafald  og  viste,  at  et  saadant  havde  fundet  Sted, 
hvilket  gjorde  det  nødvendigt  for  Herren  at  tale  til  Jorden 
igen,  saaledes  som  Johannes  Aabenbareren  havde  forudsagt. 
Missionspræsident  John  S.  Hansen  talte  om  Mormons  Bog  og 
det  gengivne  Evangelium  som  et  nyt  Vidne  om  Kristi  Gud- 
dommelighed, hvilket  i  vore  Dage  forkastes  af  fremragende 
Teologer  og  Religionsfilosofer  indenfor  Kristenheden  til  Trods 
for  Bibelens  tydelige  Vidnesbyrd. 

Ældsterne  W.  L.  Jensen  og  Amos  B.  Jensen  aabnede  og 
sluttede  med  Bøn,  og  ypperlig  Sang  blev  udfort  af  Koret, 
ledet  af  Wallace  P.  Winkler. 

Mandag  Form.  Kl.  10 — 12,30  afholdtes  Missionærmøde,  hvor 
Missionsarbejdets  Affærer  drøftedes  og  vigtige  Raad  og  In- 
struktioner blev  givne. 

Mandag  Aften  Kl.  7,30  blev  et  Grensmøde  afholdt,  ved  hvil- 
ket 80  pCt.  af  de  i  Grenen  værende  Funktionærer  og  Kreds- 
lærere var  til  Stede.  Walter  M.  Nielsen  aabnede  med  Bøn,  og 
Rapporter  blev  aflagt  af  Str.  Margrete  Jensen,  Hjælpeforenin- 
gen, S.  P.  Simonsen,  Søndagsskolen,  og  Lauritz  Larsen,  Ung- 
domsforeningen. Ældsterne  Wallace  P.  Winkler,  Leonal  Ras- 
mussen og  Walter  M.  Nielsen  talte  derefter  om  deres  Virk- 
somhed og  Erfaringer  i  Missionsmarken  og  bar  deres  Vidnes- 
byrd. Præs.  Hansen  dvælede  ved  Vigtigheden  af  at  udføre  det 
Arbejde,  vi  er  kaldet  til,  og  igennem  hvilket  Herren  vil  vel- 
signe os.  Omtalte  Bønnen  og  viste  ved  Lignelser,  hvad  det 
vil  sige  at  bede  i  Jesu  Navn.  Formanede  Søskende  til  at  slutte 
sig  sammen  om  Missionærerne  i  Udførelsen  af  det  forelig- 
gende Arbejde,  thi  disse  Mænd  repræsenterer  Herrens  Værk 
og  Gerning  i  denne  Konference,  og  de,  der  holder  sig  borte 
og  modarbejder  dem,  modarbejder  Guds  Værk  og  paadrager 
sig  Herrens  Mishag.  Konf.  Præs.  B.  L.  Petersen  takkede  Sø- 
skende for  deres  udviste  Gæstfrihed  og  Støtte  og  udtalte  sin 
Glæde  over  den  vellykkede  Konference.  Følte  sig  ufuldkom- 
men i  det  ansvarsfulde  Hverv,  der  var  ham  paalagt,  men 
vilde  stræbe  efter  at  udføre  alt,  hvad  er  stod  i  hans  Magt,  for 
at  fremme  Herrens  Sag.  Taksigelse  af  Christian  Rasmussen. 

Tirsdag  Aften  afholdt  den  kvindelige  Hjælpeforening  en 
særdeles  vellykket  selskabelig  Sammenkomst,  ved  hvilken  et 
Program  udførtes  og  Forfriskninger  serveredes. 

Foruden  Konferencen  i  Aarhus  blev  offentlige  Møder  af- 
holdt i  Randers  den  16.,  i  Esbjerg  den  22.  og  i  Odense  den 
23.  April.  Disse  Møder  var  godt  besøgt  og  overværedes  af 
Præs.  Hansen. 


GLÆDEN  OVER  LIVET. 

Livet  er  vidunderligt,  og  hvor  taknemmelige  mod  vor  Ska- 
ber burde  vi  ikke  være  for  det.  Hvem  har  ikke  lejlighedsvis 
erfaret  en  Følelse  af  inderlig  Glæde  blot  over  at  være  i  Live? 
Det  er  et  stort  Skridt  hen  imod  Lykken  at  betragte  Livet  fra 
dette  Synspunkt.  Hvor  ulykkeligt  stillede  er  ikke  disse  stak- 
kels forkrøblede  Sjæle,  der  betragter  Livet  som  en  Byrde, 
som  noget  af  ringe  Værdi,  og  som  derfor  altid  er  utilfredse  og 
elendige. 

Sidste-Dages  Hellige  bør  i  Særdeleshed,  fremfor  de  fleste 
andre  Mennesker,  se  paa  Livet  fra  et  Haabets  og  Glædens 
Standpunkt  paa  Grund  af  den  aabenbarede  Kundskab,  som  vi 
har  modtaget  angaaende  Livets  Hensigt  her  paa  Jorden  og 
dets  Fortsættelse  hinsides  Graven.  Millioner  af  Mennesker  har 
aldrig  modtaget  en  saadan  Kundskab,  og  dog  er  Glæden  over 
Livet  til  Stede  hos  det  store  Flertal  af  dem.  Hvor  meget  mere 
burde  saa  ikke  vi  være  i  Stand  til  at  nære  en  udpræget  Fø- 
lelse af  Glæde  over  Livet. 

»Mennesket  er  til,  for  at  han  kan  nyde  Glæde«,  fortælles  der 
os  i  Skriften,  og  det  er  overladt  til  os  at  finde  al  den  Glæde, 
vi  kan,  gennem  Livet.  Ikke  de  forbigaaende  Adspredelser  af 
en  intetsigende  Beskaffenhed,  men  den  vedvarende  Glæde  og 
Tilfredshed,  der  kommer  ved  et  oprigtigt  Liv,  ved  at  elske 
Gud  og  gøre  godt  mod  vore  Medmennesker.  Ikke  den  For- 
nøjelse, som  nogle  tror  de  skaffer  sig  ved  at  vandre  paa  Syn- 
dens Veje,  men  den  Glæde,  der  kun  opnaas  ved  at  gøre  det 
gode.  Det  Spørgsmaal  høres  ofte:  »Har  det  noget  at  sige,  hvil- 
ket af  de  forskellige  Kirkesamfund  et  Menneske  tilhører?« 
Hertil  kan  svares,  at  det  har  meget  at  sige  paa  Grund  af  det 
Standpunkt  til  Livet,  som  et  Menneske  modtager  gennem  sin 
Tro.  Ifølge  nogle  Kirkesamfunds  Lære  er  Verden  en  Jammer- 
dal fuld  af  Synd  og  Lidelser,  og  Livet  kun  en  Forventning  om 
Døden,  der  vil  sætte  os  fri;  men  for  de  Sidste-Dages  Hellige  er 
Livet  en  skøn  og  herlig  Gave  og  Verden  til  for  at  give  os 
Glæde,  Erfaringer  og  Lejligheden  til  at  gøre  godt  og  erhverve 
os  Kundskab. 

Ved  at  vedligeholde  og  nære  en  saadan  Glæde  over  Livet  og 
alt  det,  som  Gud  har  omgivet  os  med  her  paa  Jorden,  kan  vi 
naa  langt  frem  paa  Vejen,  der  fører  til  Opfyldelsen  af  Maalet 
og  Hensigten  med  vor  Skabelse,  og  være  til  Glæde  og  Vel- 
signelse for  alle  dem,  som  vi  kommer  sammen  med,  og  saa- 
ledes  gøre  baade  os  selv  og  Verden  bedre  ved,  at  vi  har  levet 
1  den-  5.  R.  Brain. 

JEG  HAR  LÆST  OM  ET  UNDERFULDT 

RIGE. 

(Songs  of  Zion,  Nr.  207.) 

Jeg  har  læst  om  et  underfuldt  Rige,  langt  herfra  i  det 

himmelske  Land; 
Jeg  har  læst  om  dets  Mure  af  Marmor,  og  dets  Gader  af 

skinnende  Guld. 
Midt  i  Gaderne  rinder  Livsfloden;  ren  og  klar  som  Krystal 

er  dens  Vand; 
Men  ej  halvt  af  dets  herlige  Skønhed  er  til  Mennesker 

blevet  fortalt. 

Kor: 
Ej  halvt  er  blevet  fortalt,  ej  halvt  er  blevet  fortalt; 
Ej  halvt  af  dets  herlige  Skønhed  er  til  Mennesker  blevet 

fortalt. 

Jeg  har  læst  om  en  Bolig  i  Himlen,  som  vor  Frelser  nu 

holder  beredt, 
Og  Guds  Børn,  som  paa  Jorden  ham  tjener,  skal  i  Fred 

hos  ham  hvile  saa  trygt. 
Der  ej  Synd  eller  Sorg  kan  bedrøve,  ingen  Trængsler 

formørke  vort  Sind; 
Men  ej  halvt  af  den  Fryd,  der  dem  venter,  er  til  Mennesker 

blevet  fortalt. 

Jeg  har  læst  om  de  Klædebon  hvide,  om  den  Krone,  de 

trofaste  faar, 
Naar  vor  Fader  vil  lade  dem  indgaa  til  sin  Herligheds 

Hvile  og  Fred; 
Om  den  Glæde,  de  retskafne  nyder,  naar  de  staar  i  den 

himmelske  Stad; 
Men  ej  halvt  af  den  herlige  Lykke  er  til  Mennesker  blevet 

fortalt. 

Jeg  har  læst  om  en  Frelser  saa  naadig,  at  hver  Synder  kan 

komme  til  Gud 
Og  modtage  en  fuldkommen  Frelse,  hvis  de  tror  og  adlyder 

hans  Bud. 
Jeg  har  læst  om  hans  skærmende  Omsorg,  hvis  vi 

tillidsfuldt  søger  til  ham; 
Men  ej  halvt  af  hans  Godhed  og  Naade  er  til  Mennesker 

blevet  fortalt. 
J.  S.  H. 


HVAD  DER  GAAR  OP  I  RØG. 

Gennemsnitligt,  det  vil  sige  af  hver  Mand  og  Kvinde  i  Dan- 
mark, blev  der  i  1923  brugt  87  Cigarer,  38  smaa  »Dame«- 
Cigarer,  331  Cigaretter,  69  Gram  Røgtobak,  35  Gram  Skraa  og 
8  Gram  Snus.  I  alt  blev  der  røget  1100  Millioner  Cigaretter  i 
vort  lille  Land,  hvis  Tobaksregning  for  nævnte  Aar  beløb  sig 
til  125  Millioner  Kroner. 


STRØTANKER. 

Tag  Del  i  andres  Sorger,  saa  kan  du  ogsaa  tage  Del  i  deres 
Glæder. 

Det  er  en  Fejl  at  anse  noget  for  umuligt,  blot  fordi  vi  ikke 
selv  kan  udføre  det. 


INDHOLD: 


Naar  Solen  gaar  ned 145 

Foraarskonferencen    i    Aal- 
borg   147 

Eksemplet   149 

Strøtanker 151 

Gud  kræver  det  bedste  ....   152 


Foraarskonferencen  i  Aarhus  155 

Glæden  over  Livet 157 

Jeg   har  læst  om  et  under- 
fuldt Rige 159 

Hvad  der  gaar  op  i  Røg  . :  160 
Strøtanker   160 


Udgivet  og  forlagt  af  JOHN  S.  HANSEN,  Korsgade  11.  Kbhvn.  N. 

Trykt  hos  F.  E.  Bording  (V.   Petersen) 


